b'\n_START_ARTICLE_\nSofja Kovalevskaja\n_START_SECTION_\nLiv\n_START_PARAGRAPH_\nKovalevskaja ble f\xc3\xb8dt som den andre datteren til Elisabeth Fjodorovna (f\xc3\xb8dt Schubert) og general Vassilij Vassilijevitsj Korvin-Krukovskij. Hennes mor var en kvinne med god dannelse, som hadde giftet seg med den tjue \xc3\xa5r eldre offiseren for \xc3\xa5 komme seg vekk fra foreldrenes hjem._NEWLINE_Som vanlig var i hennes samfunnslag i datidens Russland, ble Sofjas oppdragelse overlatt til en guvernante. Foreldrene sine s\xc3\xa5 hun bare under m\xc3\xa5ltidene, og p\xc3\xa5 grunn av aldersforskjellen hadde hun heller ikke mye kontakt med s\xc3\xb8sknene sine \xe2\x80\x93 s\xc3\xb8steren Anjuta var sju \xc3\xa5r eldre og broren Fedja fem \xc3\xa5r yngre. Senere ble Anjuta likevel hennes n\xc3\xa6rmeste fortrolige, og takket v\xc3\xa6re henne fikk Sofja kontakt med en intellektuell ungdomsbevegelse i Russland, de s\xc3\xa5kalte nihilistene, som ogs\xc3\xa5 kjempet for kvinnefrigj\xc3\xb8ring, og som hjalp Sofja med \xc3\xa5 oppfylle dr\xc3\xb8mmen om \xc3\xa5 studere i utlandet._NEWLINE_Da Sofja var \xc3\xa5tte \xc3\xa5r gammel, tok faren avskjed fra h\xc3\xa6ren og familien flyttet til landstedet Palibino i dagens Hviterussland. Her fikk hun ogs\xc3\xa5 en ny guvernante, Miss Smith fra England, en sv\xc3\xa6rt restriktiv person, som fra n\xc3\xa5 av hadde ansvaret for Sofjas oppdragelse og utdannelse.\n_START_SECTION_\nMatematikk p\xc3\xa5 veggene i barnerommet\n_START_PARAGRAPH_\nSonjas interesse for matematikk ble ikke vekket av hennes l\xc3\xa6rer, men p\xc3\xa5 en helt annen og uvanlig m\xc3\xa5te. Da godset Palibino ble pusset opp, viste de seg at tapetet i barnerommet ikke lenger strakte til. Da det ville v\xc3\xa6re for dyrt \xc3\xa5 skaffe nye tapeter, ble veggene i rommet ganske enkelt dekket med papir som hadde blitt funnet i husets loftsbod. Dermed ble Sofjas rom tapetsert med notater fra en forelesning i differensial-\xc2\xa0og integralregning, som hennes far hadde fulgt i sin ungdom. I timevis kunne hun se p\xc3\xa5 disse uforst\xc3\xa5elige og hemmelighetsfulle tegnene, og hun fors\xc3\xb8kte uten hell \xc3\xa5 forst\xc3\xa5 betydningen av dem._NEWLINE_Hennes interesse for matematikk ble f\xc3\xb8rst og fremst fremmet av en av onklene hennes, en av farens br\xc3\xb8dre, som leste lidenskapelig og var enda gladere i \xc3\xa5 fortelle om hva han leste. Han hadde riktignok ikke studert matematikk, men han hadde lest seg til mye kunnskap og likte \xc3\xa5 legge til sine egne tanker. Sofja h\xc3\xb8rte p\xc3\xa5 hans matematiske utlegninger og var s\xc3\xa5 fascinert at han ofte ikke var seg bevisst at han snakket med et barn. P\xc3\xa5 denne m\xc3\xa5ten h\xc3\xb8rte hun for f\xc3\xb8rste gang om sirkelens kvadratur\xc2\xa0og asymptoter, \xc2\xabsom en kurve kommer n\xc3\xa6rmere og n\xc3\xa6rmere, men bare ber\xc3\xb8rer i det uendelige\xc2\xbb. Alt dette begeistret henne, selv om det var mye av det onkelen fortalte som hun ikke forstod._NEWLINE_Den element\xc3\xa6re matematikkundervisningen hun fikk av sin polske privatl\xc3\xa6rer syntes hun til \xc3\xa5 begynne med var sv\xc3\xa6rt kjedelig, men gradvis begynte hun \xc3\xa5 fordype seg s\xc3\xa5 mye i algebra\xc2\xa0og geometri at hun fors\xc3\xb8mte alt annet. Faren hennes ble s\xc3\xa5 bekymret over dette at han forb\xc3\xb8d henne mer matematikkundervisning. Heldigvis klarte hun \xc3\xa5 tigge til seg en matematikkbok fra l\xc3\xa6reren, som hun leste i hemmelighet i senga om kvelden._NEWLINE_Da hun var femten, fikk hun en fysikkbok i hendene, som var skrevet av en nabo, professor Tyrtov. Hun fors\xc3\xb8kte \xc3\xa5 lese den, men forstod ikke mye av de trigonometriske formlene i kapittelet om optikk. Da ingen ville forklare henne hva de betydde, bestemte hun seg for \xc3\xa5 forst\xc3\xa5 dem p\xc3\xa5 egen h\xc3\xa5nd. Etter at hun hadde arbeidet seg gjennom boka p\xc3\xa5 denne m\xc3\xa5ten, snakket hun med Tyrtov om den. Til \xc3\xa5 begynne med ville han ikke tro p\xc3\xa5 at hun hadde forst\xc3\xa5tt innholdet, men hun beviste det til ham ved \xc3\xa5 forklare ham sin fortolkning av sinus. Han ble sv\xc3\xa6rt imponert og gikk sterkt inn for at Sofja skulle f\xc3\xa5 undervisning i h\xc3\xb8yere matematikk._NEWLINE_P\xc3\xa5 denne m\xc3\xa5ten klarte Sofja \xc3\xa5 sette seg opp mot sin far, og fikk undervisning av professor Strannoljubskij i St. Petersburg._NEWLINE_P\xc3\xa5 denne tiden var det ikke mulig for kvinner i Russland \xc3\xa5 studere, og det var ikke engang tillatt for dem \xc3\xa5 v\xc3\xa6re tilh\xc3\xb8rere ved forelesningene. Av denne grunn bestemte mange kvinner seg for \xc3\xa5 dra til det \xc2\xabprogressive\xc2\xbb Vesten, for \xc3\xa5 studere der. I Russland, som samfunnsmessig og politisk var et av de mest tilbakest\xc3\xa5ende landene i Europa, hersket en utopisk forestilling blant unge kvinner om kvinners likestilling i Vesten. De trodde at alt var mulig for kvinner i de vestlige landene, og mange russiske kvinner som av denne grunn forlot hjemlandet sitt, m\xc3\xa5tte skuffet fastsl\xc3\xa5 at de ogs\xc3\xa5 i Vesten m\xc3\xa5tte v\xc3\xa6re foregangskvinner.\n_START_SECTION_\nEkteskap som studieforutsetning\n_START_PARAGRAPH_\nSelv \xc3\xa5 komme seg til Vest-Europa var ikke s\xc3\xa5 lett, siden russiske kvinner ikke hadde egne pass. Dermed var det bare mulig \xc3\xa5 reise til utlandet sammen med faren eller ektemannen. For Sofja \xe2\x80\x93 en ung russisk kvinne som \xc3\xb8nsket \xc3\xa5 studere mot farens vilje \xe2\x80\x93 var den eneste utveien \xc3\xa5 inng\xc3\xa5 et proformaekteskap med en progressiv ung mann, som var tilhenger av nihilistene og tilb\xc3\xb8d kvinnen et ekteskap for \xc3\xa5 gj\xc3\xb8re det mulig \xc3\xa5 studere i utlandet._NEWLINE_Sofja hadde bestemt seg for at hun ville studere matematikk og naturvitenskap. Hun fant seg en ekteskapskandidat, studenten Vladimir O. Kovalevskij, og nok en gang n\xc3\xa5dde Sofja sitt m\xc3\xa5l mot farens vilje. Hun giftet seg med Kovalevskij i september 1868, og i april 1869 reiste de til Wien, hvor Vladimir \xc3\xb8nsket \xc3\xa5 studere geologi. Han ble senere en kjent paleontolog._NEWLINE_Egentlig var ekteskapet kun ment \xc3\xa5 v\xc3\xa6re et rent skinnekteskap, men i l\xc3\xb8pet av livet hendte det flere ganger at Sofja og Vladimir bodde og levde sammen og s\xc3\xa5 for seg en felles framtid. Dette varte riktignok for det meste en kort tid. Slike faser gikk  alltid over i andre, hvor de levde atskilt, og til og med tenkte p\xc3\xa5 \xc3\xa5 skilles._NEWLINE_I Wien fikk Sofja tillatelse fra en fysikkprofessor til \xc3\xa5 delta p\xc3\xa5 forelesningene hans. Imidlertid var byen for dyr for henne, og hun likte seg heller ikke s\xc3\xa5 godt der. Derfor bestemte hun seg for i stedet \xc3\xa5 dra til Heidelberg._NEWLINE_Her m\xc3\xa5tte hun ogs\xc3\xa5 innse at kvinner ikke kunne immatrikuleres. Men etter personlige samtaler med enkelte matematikk- og fysikkprofessorer, fikk hun til slutt lov til \xc3\xa5 begynne studiene sine i Heidelberg i sommersemesteret 1869, riktignok bare som gjest._NEWLINE_En av professorene i Heidelberg, Leo Koenigsberger r\xc3\xa5det henne til \xc3\xa5 i stedet studere under en av datidens mest betydningsfulle matematikere, Karl Weierstrass. Vintersemesteret 1870, flyttet hun derfor til Berlin.\n_START_SECTION_\nPrivattimer hos Weierstrass\n_START_PARAGRAPH_\nSelv om hun hadde sv\xc3\xa6rt gode anbefalelsesbrev fra professorene sine i Heidelberg, valgte Weierstrass \xc3\xa5 sette henne p\xc3\xa5 pr\xc3\xb8ve ved \xc3\xa5 gi henne et vanskelig problem hun skulle l\xc3\xb8se. En uke senere kom hun til ham p\xc3\xa5 ny med l\xc3\xb8sningen av problemet. Han var sv\xc3\xa6rt imponert over l\xc3\xb8sningen hennes, og begynte \xc3\xa5 gj\xc3\xb8re en innsats for henne. Men han kunne heller ikke utrette noe overfor den konservative forvaltningen, s\xc3\xa5 han tilb\xc3\xb8d henne privattimer i stedet._NEWLINE_Hun studerte i Berlin i fire \xc3\xa5r. En gang i uka kom l\xc3\xa6reren hennes p\xc3\xa5 bes\xc3\xb8k til den lille leiligheten hennes, og p\xc3\xa5 s\xc3\xb8ndag bes\xc3\xb8kte hun ham. P\xc3\xa5 denne m\xc3\xa5ten oppstod et n\xc3\xa6rt forhold mellom dem, som nok gikk langt forbi et vanlig l\xc3\xa6rer\xe2\x80\x93elev-forhold._NEWLINE_Etter at Sofja forklarte Weierstrass at ekteskapet hennes kun var pro forma, st\xc3\xb8ttet han henne i arbeidet hennes med avhandlingen sin. Fra november 1872 arbeidet hun p\xc3\xa5 denne avhandlingen. Sofja arbeidet det meste av tiden i den lille leiligheten sin, ofte inntil seksten timer om dagen, og forlot bare sjelden huset; hun hadde tilsynelatende ingen interesse for annet enn matematikk. Og s\xc3\xa5 ble hun sommeren 1874 ferdig med tre arbeider, som hun kunne levere inn som sin doktoravhandling._NEWLINE_Men det skulle vise seg at \xc3\xa5 skrive ferdig avhandlingen var det minste problemet hennes. Komplisert ble det f\xc3\xb8rst n\xc3\xa5r de m\xc3\xa5tte finne et universitet som var villig til \xc3\xa5 gi Sofja en doktorgrad. Til slutt bestemte Weierstrass seg for Universitetet i G\xc3\xb6ttingen. Selv om han selv ikke st\xc3\xb8ttet studier for kvinner, satte han seg inn for Sofja, og oppn\xc3\xa5dde til slutt at hun kunne ta doktorgraden in absentia, det vil si uten disputas._NEWLINE_Ernst Schering som bed\xc3\xb8mte arbeidene hennes (Theorie der partiellen Differentialgleichungen, Gestalt der Saturnringe og Klasse Abelscher Integrale) slo fast at alle tre hadde blitt skrevet med sv\xc3\xa6rt stor fagkunnskap og flid, og at ett av dem ville ha v\xc3\xa6rt tilstrekkelig for en doktorgrad. I august 1874 fikk hun tittelen sin summa cum laude._NEWLINE_Etter at hun avla doktorgraden, reiste Sofja hjem. Hun \xc3\xb8nsket \xc3\xa5 undervise i Russland, men trengte en russisk magistereksamen for \xc3\xa5 kunne gj\xc3\xb8re det. Men siden hun som kvinne ikke kunne bli tatt opp p\xc3\xa5 universitetet, hadde hun heller ingen mulighet til \xc3\xa5 ta eksamenen. Den eneste muligheten hun ville ha for \xc3\xa5 undervise var i de lavere klassene p\xc3\xa5 pikeskoler._NEWLINE_Ikke bare av denne grunnen vendte hun seg n\xc3\xa5 vekk fra matematikk. Hun fors\xc3\xb8kte n\xc3\xa5 \xc3\xa5 f\xc3\xb8re et normalt liv; hun bodde igjen med sin ektemann, og fors\xc3\xb8kte til og med \xc3\xa5 v\xc3\xa6re en konvensjonell kone. For \xc3\xa5 bli \xc3\xb8konomisk uavhengig viklet hun seg sammen med Vladimir inn i risikable grunnstykkespekulasjoner, som brakte familien p\xc3\xa5 randen av ruin. Den 17. oktober 1878 satte hun sin datter til verden, som ogs\xc3\xa5 ble d\xc3\xb8pt Sofja, men til vanlig ble kalt Fufa._NEWLINE_I 1880 bestemte Sofja seg for igjen \xc3\xa5 vende seg mot matematikk. Siden hun fremdeles ikke kunne finne en stilling i Russland, gikk hun seg tilbake til forskning. Hun oversatte sin tredje avhandling, som hun ikke hadde offentliggjort enn\xc3\xa5, til russisk, og i begynnelsen av 1880 foredro hun om den ved den sjette kongressen for naturvitere og leger._NEWLINE_Selv om resultatene allerede var seks \xc3\xa5r gamle, hadde de enn\xc3\xa5 ikke blitt oppdaget av andre.'